**ALŪKSNES SPORTA SKOLAS KĀRTĪBA RĪCĪBAI**

**KONFLIKTSITUĀCIJĀS UN GADĪJUMOS,**

**JA TIEK KONSTATĒTA FIZISKA VAI EMOCIONĀLA VARDARBĪBA**

**1. Vispārīgie jautājumi**

1.1. Kārtības par Alūksnes Sporta skolas (turpmāk Skolas) direktora, pedagogu/darbinieku un audzēkņu un audzēkņu vecāku/likumisko pārstāvju (turpmāk vecāku) rīcību mērķis ir novērst fizisku vai emocionālu vardarbību. Kārtība izdota saskaņā ar Izglītības likuma 30.panta 36 daļu, 52.panta 1.daļas 8. un 9.punktu, 57.panta 7.punktu un 110.pantu.

1.2. Kārtība nosaka, kā tiek konstatēti un risināti vardarbības gadījumā radušies konflikti starp audzēkņiem, starp audzēkni un Skolas pedagogu/darbinieku, kā arī starp pedagogiem/darbiniekiem un vecākiem radušies konflikti par audzēkņu pārkāpumu gadījumiem.

1.3. Kārtībā noteiktas konkrētas darbības, kas izstrādātas Skolai konflikta un vardarbības situāciju risināšanai, kā arī prevencijas pasākumi gadījumos, kad audzēknis bez attaisnojoša iemesla neapmeklē mācību treniņu nodarbības saistībā ar iespējamu pret audzēkni vērstu vardarbību.

1.4. Vardarbības pret audzēkni novēršanai Skola ievēro Valsts bērnu tiesību aizsardzības inspekcijas metodiskos ieteikumus, Izglītības likumā nostiprināto vispārējo algoritmu rīcībai vardarbības gadījumos izglītības vidē, kas nosaka rīcības shēmas un veicamos pasākumus gadījumos, kad pastāv aizdomas par iespējamiem bērnu tiesību pārkāpumiem saistībā ar vardarbību pret izglītojamo.

1.5. Konflikts šīs kārtības izpratnē ir pretēju mērķu, interešu, pozīciju, viedokļu vai uzskatu sadursme, emocionāli spēcīgs, grūti atrisināms problēmu saasinājums, nopietnas nesaskaņas, strīds, kurā vienas puses interešu īstenošana reāli vai šķietami izslēdz otras puses interešu īstenošanu.

1.6. Fiziska vardarbība ir apzināts spēka pielietojums pret personu, ja tā rezultātā nodarīts veselībai vai dzīvībai jūtams fizisks kaitējums vai fiziskas sāpes.

1.7. Emocionāla vardarbība ir pašcieņas aizskaršana, draudēšana un psiholoģiska ietekmēšana, publiska necieņas izrādīšana, atstāšana novārtā un ignorēšana.

1.8. Darbā ar audzēkņiem problēmsituāciju risināšanu tiek ievērota konfidencialitāte. Saskaņā ar Bērnu tiesību aizsardzības likumā noteikto, informācija, kuru par audzēkni ieguvis Skolas darbinieks, ir ierobežotas pieejamības, un ziņas, kas jebkādā veidā varētu kaitēt audzēkņa turpmākajai attīstībai vai viņa psiholoģiskā līdzsvara saglabāšanai, nav izpaužamas. Visi ar konfliktu izmeklēšanu saistītie dokumenti glabājas pie Skolas direktora.

**2. Audzēkņa rīcība, ja viņš kādas personas darbībā saskata draudus.**

2.1. Ja audzēknis kādas personas darbībā saskata draudus savai drošībai, izjūt vai piedzīvo pazemojumu, draudus savai drošībai un dzīvībai, cieņas un goda aizskārumu, nekavējoties informē par to tuvāk esošo pedagogu vai Skolas vai sporta bāzes darbinieku.

2.2. Ja audzēknis guvis traumu, viņš par to informē pedagogu (savu treneri) vai jebkuru pedagogu, ja nepieciešams, tiek sniegta medicīniska palīdzība. Pedagogs noskaidro, kādos apstākļos gūta trauma. Ja trauma gūta konfliktsituācijas laikā vai audzēknis apgalvo, ka traumu guvis kāda cita audzēkņa mērķtiecīgas darbības rezultātā, pedagogs par notikušo ziņo vecākiem un Skolas direktoram.

2.3. Ja audzēknis kādas personas darbībā saskata draudus citu personu drošībai, audzēknis, izvērtējot situāciju, sniedz palīdzību un ziņo jebkuram Skolas pedagogam vai darbiniekam par notikušo, kas savukārt informē direktoru.

**3. Skolas pedagogu un vadības rīcība, ja tiek konstatēta fiziska vai emocionāla vardarbība pret audzēkni**

3.1. Ja konstatēts konflikts starp audzēkņiem, kura laikā saskatāma fiziska vai emocionāla vardarbība, tiek veiktas šādas darbības:

3.1.1. Pedagogs vai jebkurš Skolas darbinieks, kurš konstatējis attiecīgo situāciju, nekavējoties ziņo konkrētās grupas pedagogam (trenerim);

3.1.2. Konfliktā iesaistītie audzēkņi sniedz mutiskus paskaidrojumus vai raksta paskaidrojumus par notikušo, un konfliktam piesaistītais pedagogs veic darbu ar konfliktā iesaistītajām pusēm, mēģinot panākt to vienošanos. Par konfliktsituāciju, sarunu un pieņemtajiem lēmumiem nepieciešamības gadījumā tiek informēti audzēkņi vecāki;

3.1.3. Ja konflikta rezultātā kāds no audzēkņiem ir fiziski cietis, tad cietušā apskati veic pedagogs. Viņš informē vecākus par audzēkņa veselības stāvokli; ja ir nepieciešams, izsauc neatliekamo medicīnisko palīdzību. Konflikta risināšana turpinās pēc konfliktā iesaistīto pušu atgriešanās Skolā, aicinot uz sarunu audzēkņus, vecākus (likumiskos pārstāvjus), pedagogu.

3.1.4. Saskaņojot ar vecākiem, cietušajam tiek piedāvāta iespēja saņemt individuālas psihologa konsultācijas pie Izglītības pārvaldes atbalsta personāla psihologa. Ar audzēkni, kurš vardarbīgi izturējies, pedagogs, nepieciešamības gadījumā pieaicinot direktoru, veic individuālas pārrunas, lai noskaidrotu izturēšanās iemeslus, veicinātu izpratni par viņa rīcības sekām. Arī viņam, saskaņojot ar vecākiem, tiek piedāvāta iespēja saņemt individuālas psihologa konsultācijas.

3.1.5. Ja konfliktsituācija nav atrisināta vai konflikti atkārtojas, tad, pamatojoties uz pedagoga vai izglītojamā vecāku rakstisku iesniegumu, Skolas direktors aicina konfliktā iesaistīto audzēkņu vecākus uz sarunu, kuras laikā cenšas konfliktu atrisināt.

3.1.6. Ja konflikts turpinās vai atkārtojas Skolas direktors ziņo par radušos situāciju Alūksnes Izglītības pārvaldei un/vai Bāriņtiesai un /vai ar lūgumu palīdzēt risināt radušos situāciju.

3.1.7. Ja konfliktā ir aizdomas par administratīvi vai krimināli sodāmiem pārkāpumiem, tiek ziņots policijai.

3.1.8. Skolas direktors ir tiesīgs atskaitīt audzēkni no Skolas saskaņā ar noteikumiem par kārtību, kādā izglītojamie tiek uzņemti izglītības iestādē un atskaitīti no tās.

**4. Konflikti starp audzēkni un Skolas darbinieku**

4.1. Ja noticis konflikts starp audzēkni un pedagogu vai citu Skolas darbinieku, kura laikā saskatāma fiziska vai emocionāla vardarbība pret pedagogu vai Skolas darbinieku, tiek veiktas šādas darbības:

4.1.1. pedagogs informē par konfliktu audzēkņa vecākus, uzaicina uz skolu un trīspusējā sarunā risina konfliktu (nepieciešamības gadījumā piesaistot Skolas direktoru);

4.1.2. Skolas darbinieks vēršas pie direktora ar rakstisku iesniegumu, kurā ir veikts konfliktsituācijas apraksts;

 4.1.3. notiek pārrunas piedaloties Skolas direktoram, abām konfliktā iesaistītajām pusēm, audzēkņa vecākiem, kuru mērķis ir izlīgšana un vainīgās puses atvainošanās;

4.1.4. ja izlīgums netiek panākts un tiek konstatēta tāda vainojamās personas rīcība, kurā saskatāmas administratīva vai krimināla nodarījuma pazīmes, konfliktā cietusī puse par notikušo rakstiski ziņo policijai;

4.1.5. ja viena un tā pati persona sistemātiski (vairāk kā divas reizes) izraisa konfliktu, realizē fizisku un emocionālu vardarbību pret Skolas darbinieku, direktors ziņo tiesībsargājošām iestādēm (policijai, Valsts bērnu tiesību aizsardzības inspekcijai).

4.2. Ja noticis konflikts starp audzēkni un pedagogu vai Skolas darbinieku, kura laikā audzēknis informējis savus vecākus un vecāki pedagoga vai Skolas darbinieka rīcību novērtējuši kā nepedagoģisku (nepedagoģiski profesionālās ētikas pārkāpums), tiek veiktas šādas darbības:

4.2.1. Skolas direktors noskaidro situācijas izklāstu no pedagoga vai Skolas darbinieka puses, nepieciešamības gadījumā veic pārrunas ar pedagogu un darbinieku, sazinās ar vecākiem;

ja neatrisinās

4.2.2. Skolas direktora klātbūtnē vecāki ar pedagogu vai Skolas darbinieks pārrunā situāciju;

ja neatrisinās

4.2.3. izglītojamā vecāki raksta iesniegumu par notikušo Skolas direktoram detalizētai izvērtēšanai;

4.2.4. Skolas direktors pieprasa rakstisku paskaidrojumu pedagogam vai Skolas darbiniekam;

4.2.5. Skolas direktors izveido komisiju un izvērtē konfliktu, kuras sastāvā bez direktora ir vēl vismaz 1 pedagogu pārstāvis un 1 atbalsta darbinieks;

4.2.6. tiek veiktas pārrunas atsevišķi ar audzēkņa vecākiem un pedagogu vai Skolas darbinieku; ja nepieciešams uz noslēguma sarunu pieaicina personu no pašvaldības, Bāriņtiesas vai Sociālā dienesta;

4.2.7. pēc notikuma izvērtēšanas, pēc nepieciešamības, Skolas direktoram ir tiesības pielietot disciplinārsodus (piezīme; rājiens), atstādināt darbinieku no darba vai izteikt darba uzteikumu;

4.2.8. ja netiek konstatēta pedagoga vai atbalsta darbinieka vainojama rīcība, Skola nosūta rakstisku skaidrojumu vecākiem par pedagoga vai Skolas darbinieka darbības izvērtējumu un atbilstību attiecīgiem normatīvajiem aktiem un ētikas principiem.

**5. Izglītojamais bez attaisnojoša iemesla neapmeklē mācību treniņu nodarbības**

5.1. Gadījumos, kad audzēknis bez attaisnojoša iemesla ilgstoši neapmeklē mācību treniņu nodarbības, Skolā veic šādas darbības:

5.2. grupas sporta pedagogs sazinās ar vecākiem, lai noskaidrotu apmeklējuma kavējumu cēloni;

5.2.1. kad audzēknis ierodas izglītības iestādē, grupas sporta pedagogs uzklausa viņa viedokli par situāciju.

5.2.2. grupas sporta pedagogs sadarbībā ar Skolas vadību veic audzēkņa novērošanu.

5.3. Situācijas, par kurām grupas pedagogam nekavējoties ziņo Skolas direktoram:

5.3.1. aizdomas, ka audzēknis cieš no emocionālas, fiziskas vai seksuālas vardarbības;

5.3.2. pamanījis, ka audzēkņa uzvedība izmainījusies (piemēram, uzvedība kļuvusi izaicinoša, rupja, vai izglītojamais noslēdzies sevī, ir nomākts, drūms);

5.3.3. pamanījis, audzēknim regulāri nav sezonai piemērots apģērbs, vai arī audzēknis regulāri nav ēdis, vai tamlīdzīgi;

5.4. Ja vecāki par problēmsituāciju ir informēti gan mutiski, gan rakstiski (sagatavojot oficiālu vēstuli), bet neattaisnotie kavējumi turpinās, grupas pedagogs nedēļas laikā informē Skolas direktoru.

5.5. Sporta pedagogs sadarbībā ar Skolas vadību un vecākiem analizē izglītojamā neattaisnoto kavējumu cēloņus, izmantojot gan audzēkņa paskaidrojumus, gan anketēšanu, gan individuālas sarunas.

5.6. Darba gaitā ir jāizvērtē vairāki iespējamie problēmas cēloņi, kas var būt saistīti ar:

5.6.1. problēmām Skolā (mācību treniņu grupā);

5.6.2. audzēkņa individuālo situāciju (veselības problēmas, mācību un uzvedības traucējumi, individuālas problēmas jeb pārdzīvojumi, kas saistīti ar attīstības vai traumatisko krīzi, u.c.);

5.6.3. problēmām ģimenē.

5.7. Pēc informācijas apkopošanas Skolas direktors, tālāk lemj par saziņu ar audzēkņa vecākiem un atbildīgo bērnu tiesību aizsardzības iestāžu piesaisti situācijas noregulēšanai.

Apstiprināti

ar 09.03.2023. direktora rīk. Nr.ASS/1-18/23/3

Direktore L.Tomsone